《明月岩》
清代·赵文哲

乍脱一滩险，又逢一峰奇。一峰撑青空，斗绝不可梯。

谁于两厓间，飞桥架虹蜺。想见修竹林，微径通招提。

钟鱼戛云表，声落山下溪。溪流与相应，杳然去何之。

借问鸬鹚砦，何处营苗茨。暂游尚无暇，惭愧津梁疲。

作者简介：（?—1773）江苏上海人，字升之、损之，号璞庵、璞函。乾隆二十七年南巡召试赐举人，授内阁中书，在军机章京上行走，官至户部主事。缅甸之役，从阿桂军。还至四川，入温福幕，预大金川之役。三十八年，木果木之战，大营覆没，从温福死难。赠光禄寺少卿。工诗文，早年即有盛名，从军之后，得江山之助，所作尤变化新奇。有《媕雅堂集》、《娵隅集》等。